बिहार : नक्सलियों ने 2 मोबाइल टावर, 3 वाहन फूंके  
भारतीय कम्युनिस्ट पार्टी (माओवादी) के आह्वान पर भारत बंद के दूसरे दिन बिहार में नक्सलियों ने जमकर उत्पात मचाया।
भारतीय कम्युनिस्ट पार्टी (माओवादी) के आह्वान पर भारत बंद के दूसरे दिन बिहार में नक्सलियों ने जमकर उत्पात मचाया। उन्होंने दो मोबाइल टावरों और तीन वाहनों को आग के हवाले कर दिया तथा एक मुखिया के पति की हत्या कर दी।    पुलिस के अनुसार गया जिले के कोंच थाना क्षेत्र के ढिबरी और लव गांव के बीच नक्सलियों ने एक ऑटोरिक्शा से यात्रियों को उतारकर उसमें आग लगा दी। साथ ही पटना जिले के भगवानगंज थाना के खरौना गांव में सोमवार को तड़के दो ऑटोरिक्श को फूंक दिया।   उधर, पूर्वी चम्पारण जिले के पनहारा थाना के पुरी टोला गांव में नक्सलियों ने रविवार की रात एयरटेल कम्पनी के एक मोबाइल टावर के सिस्टम कमरे में आग लगा दी तथा जनरेटर कमरे को फूंक दिया। इसके अलावा औरंगाबाद जिले के माली थाना के बौरिया गांव में 10 से 15 सशस्त्र नक्सलियों ने एक मोबाइल टावर को क्षतिग्रस्त कर उसमें आग लगा दी।   माली थाना के प्रभारी मदन मोहन सिंह ने सोमवार को बताया कि नक्सलियों ने वहां लगे सिस्टम रूम में आग लगा दी है।   वहीं, मुजफ्फरपुर जिले के देवरिया थाना के धरफरी गांव में मुखिया के पति एवं प्राथमिक कृषि साख सहयोग समिति (पैक्स) अध्यक्ष की गोली मारकर हत्या कर दी।   पैक्स अध्यक्ष विनय कुमार सिंह उर्फ मनन सिंह को 25 से 30 वर्दीधारी नक्सली उनके घर पर पहुंचकर उन्हें अपने कब्जे में ले लिया और बाहर ले जाकर गोली मारकर उनकी हत्या कर दी। अपने पिता को बचाने गए पुत्र प्रवीण उर्फ छोटू को नक्सलियों ने घायल कर दिया। मनन सिंह पंचायत की मुखिया कामिनी देवी के पति थे।  पुलिस के एक अधिकारी ने सोमवार को बताया कि नक्सलियों ने वहां एक पर्चा भी छोड़ा है, जिसमें 'किशनजी की मौत का बदला लेकर छोड़ेंगे' समेत कई बातें लिखी हुई हैं।   ज्ञात हो कि रविवार की रात गया के डुमरिया अस्पताल के निकट बने कोबरा बटालियन के शिविर पर नक्सलियों ने हमलाकर दिया था। इस दौरान पुलिस और नक्सलियों के बीच तीन घंटे तक मुठभेड़ चली, लेकिन कोई हताहत नहीं हुआ।   उल्लेखनीय है कि नक्सली नेता किशनजी की पश्चिम बंगाल में एक मुठभेड़ में हुई मौत के विरोध में प्रतिबंधित संगठन भाकपा (माओवादी) ने शनिवार रात 12 बजे से सोमवार रात 12 बजे तक भारत बंद की घोषणा की है।